নির্ধারিত সময়ের পরে এলেন AERO! বিক্ষোভ কৃষ্ণনগরে

নদিয়া : বাংলায় এসআইআর (SIR) শুনানি (Hearing) নিয়ে তুঙ্গে বিতর্ক। এই প্রক্রিয়ায় সাধারণ মানুষকে হয়রানি করার অভিযোগ উঠেছে। তা নিয়ে জোর চর্চা চলছে। কিন্তু, এবার নির্ধারিত সময় পেড়িয়ে গেলেও এইআরও (AERO) না আসায় উত্তেজনা ছড়াল। এমনই ঘটনা ঘটল কৃষ্ণনগর (Krishnanagar) পৌরসভার সিএমএস স্কুল প্রাঙ্গণে।

জানা গিয়েছে, ওই স্কুল ময়দানে চলছে কৃষ্ণনগর (Krishnanagar) পৌরসভার অন্তর্গত এলাকার বাসিন্দাদের এসআইআর-এর হিয়ারিং (SIR Hearing)। সকাল থেকেই শুনানির জন্য লাইন দেন এলাকার বাসিন্দারা। কিন্তু অভিযোগ, ১৮ নম্বর ওয়ার্ডের ৮৬ পার্টের এইআরও নির্ধারিত সময় পেরিয়ে গেলেও আসেননি। সকাল দশটায় তাঁর আসার কথা থাকলেও, ১১:৩০ পেরিয়ে গেলেও তিনি না আসায় লাইনে দাঁড়িয়ে থাকা লোকজন অধৈর্য হয়ে পড়েন।

আরও খবর : ভোটের মুখে কেন্দ্রীয় বাজেট, বাংলাকে ঘিরে প্রশ্নে-সংশয়ে তোলপাড় রাজনৈতিক মহল

এর পরেই তাঁরা বিক্ষোভ দেখাতে থাকেন বলে খবর। তাঁদের দাবি প্রতিদিনই ওই এইআরও (AERO) দেরি করে আসছেন। এর ফলে হয়রানি হতে হচ্ছে শুনানিতে আসা সাধারণ মানুষকে। অবশ্য নির্ধারিত সময়ের প্রায় দেড় ঘন্টা পরে এইআরও আসলে তাঁকে ঘিরে শুরু হয় বিক্ষোভ। তবে অবশেষে শুনানি শুরু হলে পরিস্থিতি স্বাভাবিক হয়।

প্রসঙ্গত, লজিকাল ডিসক্রিপেন্সির নামে সাধারণ মানুষকে শুনানিতে ডাকা হচ্ছে। আর সেই শুনানিকে কেন্দ্র করে একাধিক অভিযোগ উঠেছে। মুখ্যমন্ত্রী মমতা বন্দ্যোপাধ্যায়ের (Mamata Banerjee) বিধানসভা কেন্দ্র ৭০ নম্বর ওয়ার্ডে সেন্ট জন্স ডাইসেসন গার্লস হাই স্কুলে এসআইআর হিয়ারিং (SIR Hearing) নিয়েও অভিযোগ উঠেছিল। অভিযোগ, শুনানিতে নথিপত্র জমা দিলেও সাধারণ মানুষকে কোনওরকম রশিদ দেওয়া হচ্ছিল না। এ নিয়ে শনিবার প্রতিবাদ জানিয়েছেন ওই ওয়ার্ডের কাউন্সিলর অসীম বসু (Ashim Kumar Bose)। এবার এইআরও দেরিতে আসার কারণে উত্তেজনা ছড়াল কৃষ্ণনগরে।